钦定古今图书集成/明伦汇编/氏族典/第421卷 > 《廖用贤尚友录》 > 尹伸
## 钦定古今图书集成/明伦汇编/氏族典/第421卷 > 《廖用贤尚友录》 > 尹伸

按《明外史尹伸传》：“伸字子求，宜宾人。万历二十六年
进士。授承天推官，屡迁南京兵部郎中、西安知府、陕
西提学副使、苏松兵备参政。公廉强直，不事媕阿，三
任皆投劾去。天启时，起故官，分守贵州。历湖广按察
使、左布政使。崇祯五年，被论调河南右布政使，以失
御流贼罢归。伸性刚寡合，所至与长吏迕然，待人有”
始终。张献忠陷叙州，匿山中，搜得之，骂不肯行。贼重
其名，必欲生致之成都，至井研，骂益厉，遂攒杀之。蜀
中士大夫在籍死难者，成都则云南按察使庄祖诰，
广元则户科左给事中吴字英，资县则工部主事蔡
如蕙，郫县则举人江腾龙。而安岳进士王起峨、渠县
礼部员外郎李含乙，皆举义兵讨贼，不克，死。